XX EELNÕU

**MAARDU LINNAVALITSUS**

**KORRALDUS**

Maardu  2025 nr \_\_\_

Maardu tee lõik 3 kinnistule

projekteerimistingimuste määramine

Maardu Linnavalitsusele esitati ehitisregistri kaudu taotlus nr 2411002/07745 projekteerimistingimuste väljastamiseks Maardu tee lõik 3 kinnistule reoveepumpla elektritoite reservgeneraatori projekteerimiseks.

Taotluse kohaselt soovitakse rajada betoonplaat, millele paigaldatakse generaator. Generaatori ümber ehitatakse võrkaed kõrgusega 2,5 m. Projekteerimistingimuste taotlusega kavandatu aluseks on taotlusega koos esitatud Lätte Ehitus OÜ poolt koostatud „Generaatori asendiplaan“.

Maardu tee lõik 3 kinnistu osas kehtib 13.02.2018 riigihalduse ministri käskkirjaga nr 1.1-4/41 Harju maakonnaplaneering “Rail Baltic raudtee trassi koridori asukoha määramine” (edaspidi planeering). Planeeringu kehtestamisel ei olnud teada reoveepumpla reservgeneraatori paigaldamise vajadus. Veega varustamine ja kanalisatsioon on arvatud elutähtsate teenuste hulka. Elutähtsat teenust käsitletakse tervikuna koos selle toimimiseks vältimatult vajaliku ehitise, seadme, personali, varu ja muu sellisega, seega võib reoveepumpla varugeneraatori lugeda olulise avaliku huviga rajatiste hulka.

Ehitusseadustiku § 26 lg 2 kohaselt väljastatakse projekteerimistingimused olulise rajatise püstitamiseks või rajamiseks.

Ehitusseadustiku § 31 lg 1 kohaselt tuleb projekteerimistingimuste andmise menetlus korraldada avatud menetlusena. Maardu tee lõik 3 kinnistu projekteerimistingimuste eelnõu avalikust väljapanekust teatati Maardu kodulehel ja kohalikus ajalehes Maardu Panoraam. Avaliku väljapaneku jooksul ei ole vastuväiteid esitatud. Maardu tee lõik 3 asuvale kinnistule määratavad projekteerimistingimused on saadetud piirnevate kinnistute omanikele tutvumiseks. Projekteerimistingimuste osas ei ole seisukohti esitatud.

Ehitusseadustiku § 31 lg 3 alusel kaasati projekteerimistingimuste menetlusse projektist puudutatud kinnistute omanikud. Projekteerimistingimuste eelnõu esitati arvamuse andmiseks Rail Baltic Estonia OÜ-le. Rail Baltic Estonia OÜ on andnud oma nõusoleku kirjaga nr 7-2.14/113-3 projekteerimistingimuste eelnõule tingimusel, et Rail Baltic Estonia OÜ-le esitatakse enne ehitustööde teostamist ehitusprojekt ning peale ehitustööde teostamist teostusdokumentatsioon. Rail Baltic Estonia OÜ tingimusega on arvestatud.

Lähtudes eeltoodust ja võttes aluseks ehitusseadustiku § 26 lg 1, 2, 3 ja 4 ning arvestades taotlust nr 2411002/07745

1. Määrata projekteerimistingimused Maardu tee lõik 3 (katastritunnus 44602:001:0118) kinnistule reservgeneraatori paigaldamise projekteerimiseks vastavalt korralduse lisale 1.

2. Korraldus jõustub teatavakstegemisest.

3. Korraldust on võimalik vaidlustada 30 päeva jooksul teatavakstegemisest, esitades kaebuse Tallinna Halduskohtule halduskohtumenetluse seadustikus sätestatud korras või vaide Maardu Linnavalitsusele haldusmenetluse seaduses sätestatud korras.

(allkirjastatud digitaalselt)

(allkirjastatud digitaalselt)

Aurika Sin-Kerra

Linnapea Julia Saveljeva

Linnasekretär